
Dubrovnik, 4. studenog 2026.

Na: Otvorena izložba: “Sulejman veličanstveni: Sjaj osmanskog dvora” 

Dubrovački muzeji otvorili su 4. studenoga 2026. u Etnografskom muzeju u žitnici „Rupe“ gostujuću izložbu „Sulejman Veličanstveni: Sjaj osmanskog dvora“. Autorica izložbe je Aydin Sule, direktorica Instituta za usavršavanje i cjeloživotno učenje u Izmiru, dok je koordinator izložbe u Dubrovniku viši kustos Ivica Kipre. Na otvorenju je bio i ravnatelj Turskog kulturnog centra Yunus Emre u Zagrebu Fuat Korkmaz, predsjednik Nacionalne zajednice Turaka u Hrvatskoj sa sjedištem u Zagrebu Bari Ahmedi, a izložbu je otvorila ravnateljica Dubrovačkih muzeja, dr. sc. Marija Šiša-Vivek. 

Izložba donosi pogled u svijet raskoši, elegancije i umjetničke profinjenosti osmanskoga dvora, predstavljajući bogatu osmansku odjevnu baštinu kroz suvremene interpretacije povijesnih kostima, tekstila, vezova i ornamentalnih motiva. Nadahnuta povijesnim osobama poput Sulejmana Veličanstvenog, Mehmeda II. Osvajača, sultanije Hurem i sultanije Mihrimah, posjetiteljima približava estetiku i kulturno nasljeđe jednoga od najznačajnijih razdoblja osmanske povijesti. 
Nadahnuta osmanskim minijaturama, povijesnim dokumentima i tradicionalnim tehnikama izrade, izložba oživljava duh osmanskoga dvora te posjetiteljima približava umjetničko i kulturno nasljeđe jednoga iznimnog povijesnog razdoblja. Izložba ujedno otvara prostor za promišljanje povijesnih veza i kulturnih dodira Osmanskoga Carstva i Dubrovačke Republike, podsjećajući na susrete, razmjene i slojevite odnose dviju kulturnih tradicija. Posebno mjesto na izložbi zauzimaju i raskošni kaftani i dvorska odjeća, tradicionalne tkanine, bogati vezovi te karakteristični ukrasni motivi koji svjedoče o visokoj razini razvoja osmanske tekstilne umjetnosti i obrtničkih vještina. Spajajući povijesne predloške i suvremeni dizajn, izložba donosi kreativnu interpretaciju odjevne kulture osmanskoga dvora.

Organizatori i suradnici izložbe su Etnografski muzej Dubrovačkih muzeja, Turski kulturni centar Yunus Emre u Zagrebu, Centar za tradicijsku kulturnu baštinu – Kulturni centar Travno, Veleposlanstvo Republike Turske u Zagrebu, Glavna uprava za cjeloživotno učenje Ministarstva nacionalnog obrazovanja Republike Turske, Institut za usavršavanje i cjeloživotno učenje u Izmiru, Nacionalna zajednica Turaka u Republici Hrvatskoj i Turkish Airlines. Izložba ostaje otvorena za posjetitelje do 15. studenoga 2026. godine.

